b"\n_START_ARTICLE_\nLucija \xc4\x8cok\n_START_SECTION_\n\xc5\xbdivljenjepis\n_START_PARAGRAPH_\nJe znanstvena svetnica na podro\xc4\x8dju preu\xc4\x8devanja zgodnje ve\xc4\x8djezi\xc4\x8dnosti, redna profesorica didaktike ve\xc4\x8djezi\xc4\x8dnosti in medkulturnosti. _NEWLINE_Rodila se je v Lokavcu pri Ajdov\xc5\xa1\xc4\x8dini Vandi in Radu Pi\xc5\xa1otu. Po drugi svetovi vojni se je dru\xc5\xbeina preselila v Koper, kjer Lucija \xc5\xa1e danes deluje in ustvarja. Obiskovala je koprsko osnovno \xc5\xa1olo in gimnazijo. Leta 1965 je diplomirala na Filozofski fakulteti v Ljubljani, kjer je \xc5\xa1tudirala italijanski in francoski jezik. Na isti fakulteti je magistrirala leta 1988 z delom Prispevek k didaktiki italijanskega jezika, leta 1995 pa je zagovarjala doktorsko disertacijo Upovedovanje in u\xc4\x8denje drugega jezika v otro\xc5\xa1tvu. _NEWLINE_Gradila je primorsko \xc5\xa1olstvo. Leta 1994 je postala prva direktorica Znanstveno-raziskovalnega sredi\xc5\xa1\xc4\x8da Koper in s tem prispevala k regionalnemu razvoju dru\xc5\xbebe znanja. Med 30. novembrom 2000 in 19. decembrom 2002 je bila ministrica za \xc5\xa1olstvo, znanost in \xc5\xa1port v 6. vladi Republike Slovenije. Kot prva \xc5\xbeenska rektorica v Sloveniji in prva rektorica Univerze na Primorskem je  povezovala raziskovalno in izobra\xc5\xbeevalno delo na univerzi in \xc5\xa1ir\xc5\xa1e._NEWLINE_Za njene dejavnosti pri uveljavljanju francoske kulture in jezika ter strategij za spo\xc5\xa1tovanje jezikovnih razli\xc4\x8dnosti jo je predsednik Republike Francije odlikoval s priznanjem  Ordre national de la L\xc3\xa9gion d'honneur, predsednik Republike Italije pa ji je podelil naslov  Cavaliere della Repubblica Italiana._NEWLINE_Leta 2004 je soustanovila kontroverzno politi\xc4\x8dno dru\xc5\xa1tvo Forum 21."